মকর সংক্রান্তির আগেই ফিরতে চলেছে শীত!

ওয়েব ডেস্ক : কয়েক দিনের সাময়িক উষ্ণতার পর ফের শীতের দাপট ফিরল কলকাতা (Kolkata) ও দক্ষিণবঙ্গে (South Bengal)। রবিবার শহরের সর্বনিম্ন তাপমাত্রা বেড়ে পৌঁছেছিল ১৫ ডিগ্রি সেলসিয়াসে, যা ছিল স্বাভাবিকের তুলনায় বেশি। তবে সোমবার থেকেই ফের বদলাতে শুরু করেছে আবহাওয়ার চরিত্র। সোমবার কলকাতায় (Kolkata) সর্বনিম্ন তাপমাত্রা নেমে এসেছে ১২.৪ ডিগ্রি সেলসিয়াসে, যা স্বাভাবিকের থেকে প্রায় ১.৪ ডিগ্রি কম বলে জানিয়েছে আলিপুর আবহাওয়া দফতর (Weather Update)।

আবহাওয়া দফতরের পূর্বাভাস অনুযায়ী, মকর সংক্রান্তির আগেই রাজ্যজুড়ে ফের জাঁকিয়ে ঠান্ডা পড়ার সম্ভাবনা রয়েছে। উত্তুরে হাওয়া অবাধে প্রবেশ করায় আগামী কয়েক দিন তাপমাত্রা (Tempreture) স্বাভাবিকের থেকে ২ থেকে ৩ ডিগ্রি কম থাকতে পারে। আলিপুর আবহাওয়া দফতর জানিয়েছে, আগামী দু’দিন কলকাতা-সহ গোটা দক্ষিণবঙ্গে রাতের তাপমাত্রা আরও কিছুটা নামতে পারে। তার পরবর্তী চার থেকে পাঁচ দিন তাপমাত্রার খুব একটা পরিবর্তন হবে না। তবে দিনের বেলায় রোদের প্রভাবে শীতের অনুভূতি কিছুটা কম হলেও, সূর্যাস্তের পর এবং ভোরের দিকে ঠান্ডা আরও বেশি অনুভূত হবে বলে সতর্ক করেছে হাওয়া অফিস।

আরও খবর : মমতার পাল্টা জ্ঞানেশ কুমারকে চিঠি পাঠালেন শুভেন্দু!

উত্তরবঙ্গে (North Bengal) আগামী সাত দিন সর্বনিম্ন তাপমাত্রার বিশেষ পরিবর্তন হওয়ার সম্ভাবনা নেই। অর্থাৎ, সেখানে শীত থাকবে জাঁকিয়ে। আপাতত বৃষ্টি বা তুষারপাতের সম্ভাবনা নেই। তবে দার্জিলিং, জলপাইগুড়ি, কোচবিহার ও উত্তর দিনাজপুর জেলায় ঘন কুয়াশার সতর্কতা জারি করেছে হাওয়া অফিস। কোথাও কোথাও দৃশ্যমানতা ১৯৯ মিটার থেকে কমে ৫০ মিটার পর্যন্ত নেমে যেতে পারে।

গত সপ্তাহে শহরে একদিন তাপমাত্রা ১০ ডিগ্রির ঘরে নেমে এলেও পরে কিছুটা বাড়ে পারদ। তবে সোমবার ফের শীতের দাপট অনুভূত হচ্ছে। আবহাওয়া দফতরের মতে, উত্তুরে হাওয়ার প্রভাবে আগামী ৫ থেকে ৬ দিন কলকাতায় (Kolkata) আবহাওয়ার বড় কোনও পরিবর্তন হবে না। ফলে আগামী এক সপ্তাহ শহরে শীতের আমেজ বজায় থাকবে।সব মিলিয়ে, মকর সংক্রান্তির সময় কলকাতা ও রাজ্যজুড়েই ‘কনকনে ঠান্ডা’ উপভোগ করতে প্রস্তুত থাকতে হবে বলে ইঙ্গিত দিয়েছে হাওয়া অফিস।